সবাই জানে ছিল। সবাই দেখেছে ছিল। কিন্তু নেই। কোথায় যে গেল, বা যেতে পারে সেটা নাকি কারও জানা নেই। 
বিশ্বাস করা কঠিন, কিন্তু এটাই সত্যি যে ভারতীয় রেল রীতিমোত ধোঁয়াশায়। কারণ, খোঁজ মিলছে না রাজধানী এক্সপ্রেসের মতো দামি ট্রেনের বেশ কয়েকটি বগির।
একটা সময়ে ভারতীয় রেলের বড় সমস্যা ছিল ট্রেন কামরার বিভিন্ন সামগ্রী চুরি যাওয়া। কখনও ফ্যান, কখনও লাইট, কখনও বা গোটা সিট গায়েব হওয়ার অভিজ্ঞতা রয়েছে রেলের। কিন্তু এমন ঘটনা বিশ্বাস করাই কঠিন। রাঁচি স্টেশন থেকে হারিয়ে গিয়েছে বেশ কয়েকটি বগি। সর্বভারতীয় এক সংবাদমাধ্যমের খবরে দাবি, শুধু রাজধানী এক্সপ্রেসই নয়, সম্পর্ক কান্তি এক্সপ্রেসের বগিও গায়েব হয়ে গিয়েছে ঝাড়খণ্ডের ওই স্টেশন থেকে।
রেল ইতিমধ্যেই তদন্ত শুরু করেছে। কিন্তু এখনও পর্যন্ত কোনও হদিশ মিলছে না। মনে করা হচ্ছে, কোনও বড় চক্র এর পিছনে রয়েছে। সংগঠিত ভাবেই সেই চক্র এতগুলি বগি গায়েব করেছে।